Naix el Fòrum Municipal de la Joventut de Burjassot
2025-07-24

L’Ajuntament de Burjassot, a través de la Regidoria de Joventut, dirigida per Javier Naharros, ha impulsat la creació d’un espai de trobada, debat i treball amb les entitats juvenils del municipi; espai que s’ha materialitzat amb la creació del Fòrum Municipal de la Joventut.

El Fòrum naix com a lloc de trobada i de participació dels joves de Burjassot, representats en entitats juvenils, associacions esportives, culturals, falleres o socials que treballen amb joves i centres educatius, juntament amb el Consistori. D’ell, partiran iniciatives, activitats, inquietuds i es durà a terme la promoció associativa enfocada cap a la joventut.

“Treballar per a donar resposta a les inquietuds i les necessitats del nostre jovens és una premissa bàsica per al nostre Ajuntament”, ha assenyalat l’alcalde de Burjassot, Rafa García, “per este motiu, la creació d’este Fòrum era una prioritat per a nosaltres; un fòrum de debat, de compartir sinergies, de programar activitats o esdeveniments…en definitiva, un espai on poder expressar els interessos dels joves i fer-nos partícips dels mateixos per a poder desenvolupar polítiques socials que els donen resposta”.

En les últimes reunions del Fòrum s’ha començat a treballar en els esborranys del Reglament de Règim Intern, així com en el futur Pla Estratègic Municipal de Joventut de l’Ajuntament de Burjassot.

Qualsevol entitat interessada a participar en el Fòrum pot enviar una petició al secretari del Fòrum a través del correu cesar.romero@burjassot.es o a través de la Regidoria de Joventut, en la figura del seu responsable, javier.naharros@burjassot.es.